**H Á Z I R E N D**

A Debreceni Egyetem Klinikai Központ Ápolási Igazgatóság Nővérotthonaiban lakók részére.

**1. Általános szabályok**

**1.1** Nővérotthonban a felvételt nyert dolgozók, valamint a vendégszobát igénybe vevők lakhatnak. A felvételt nyert dolgozó (továbbiakban lakó) az értesítés, megállapodás, valamint a Házirend kézhezvételét követően az otthon gondnokától a férőhelyet leltárszerűen átveszi, azt követően megkapja a férőhely kulcsát, melynek másodpéldánya a gondnoknál marad.

A férőhely átadás-átvétel munkanapokon 08:00-14:00 óráig történik

**1.2** A lakószoba rendjéért, tisztaságáért és állagának megóvásáért, berendezési és használati tárgyaiért a szobába beköltöző egyénileg felelős.

**1.3** A szoba általános tartozékait a Szobaleltár tartalmazza. Az általános tartozékokon kívül a szobában csak előzetes és kötelező bejelentés és engedély alapján üzemeltethetők nagy értékű és nagy fogyasztású elektromos berendezések. Az engedélyezés csak a tulajdonos felelősségére és a Nővérotthon mindennemű kárfelelősségének kizárásával történhet. A használónak a használatnál figyelembe kell vennie a tűz- és munkavédelmi előírásokat**.**

**1.4** A lakó a férőhely berendezési tárgyait rendeltetésének megfelelően köteles használni. A berendezési tárgyakat a férőhelyről, eltávolítani csak a gondnok engedélyével szabad. A lakónak az otthon lehetőséget biztosít – a szobában már meglévő használati tárgyakon kívül – további használati tárgyak felvételére a gondnoktól.

**1.5** A közös helyiségek felszerelését, berendezési tárgyait a lakószobába bevinni tilos

**1.6** A Nővérotthonba a beköltöző tulajdonát képező bútort, berendezési tárgyat, műszaki és egyéb értékes használati cikket behozni csak a gondnok engedélyével lehet. Az ezekben a tárgyakban bekövetkezett hiányért, kárért az egyetem felelősséggel nem tartozik. A gondnok engedélyével a szobákban elhelyezett bútorzatot az épületben kialakított raktárhelyiségben lehet átmenetileg tárolni (átköltözés, festés, saját bútor behozatala).

**1.7** Férőhely, illetve használati jogosultság megszűnése esetén a férőhelyek elhagyása előtt az otthon gondnoka köteles felülvizsgálni a Szobaleltárban szereplő berendezési tárgyak meglétét, hiányát, állapotát, és a természetes elhasználódáson kívül keletkezett megrongálódásokat, hiányokat a lakóval megtéríttetni. Az átadás-átvételt írásban kell rögzíteni**.**

**1.8** A beköltözést, valamint kiköltözést követően a lakó köteles a lakásbejelentkezési és kijelentkezési kötelezettségének eleget tenni. A lakó a kiköltözése időpontját legalább 3 héttel előtte jelenteni köteles a gondnoknak. A lakó mindenféle személyes adatváltozását (munkahely, lakcím, telefonszám stb.) köteles az otthon gondnokának jelezni!

**1.9** Az otthonban elhelyezettek kártérítési kötelezettséggel tartoznak a férőhelyükön és a szálló közös, egyéb helyiségeiben elhelyezett felszerelési – berendezési tárgyak és szerelvények szándékos, vagy gondatlan kezelése, rongálása esetén. A kár mértékének megállapítására a Műszaki osztály szakvéleménye alapján kerül sor.

**1.10** Nyitva hagyott lakószobából eltűnt értékekért, eszközökért a Nővérotthon a felelősséget kizárja.

**1.11** A Nővérotthon felelős az épület közös helyiségeinek karbantartásáért, takarításáért. A közös területeket mindenki köteles rendeltetésüknek megfelelően használni, úgy, hogy tevékenysége mások jogait ne sértse

**1.12** A közös használatra szolgáló helyiségek, területek még ideiglenes jelleggel sem használhatók anyagtárolásra.

**1.13** A közlekedési utat, folyosókat, kijáratokat teljes szélességében szabadon kell hagyni, azokat leszűkíteni tilos. A közlekedő folyosókon, lépcsőházakban bármilyen tárgyat elhelyezni, tilos és balesetveszélyes.

**1.14** Kerékpárt tárolni kizárólag a III-IV. Nővérotthon közötti összekötő folyosón kialakított kerékpár tárolóban lehet.

**1.15** A Nővérotthonban rádiót, magnót, televíziót úgy működtetni, vagy olyan tevékenységet folytatni, amely a Nővérotthon nyugalmát, rendjét zavarja, nem lehet. 22 órától 06 óráig tilos mindennemű hangoskodás.

**1.16** Dohányozni a Nővérotthon egész területén tilos, beleértve a Klinika telep teljes területét is. Kijelölt dohányzóhely kialakítására a jogszabályi környezet nem ad lehetőséget.

**1.17** A használati jogosultság bármely címen történő megszűnése esetén a lakó a férőhelyet 48 órán belül köteles elhagyni a 1.7. pont előírásainak megfelelően

**2. A Nővérotthon Önkormányzata**

A lakók választják meg az Önkormányzati Bizottság tagjait. A megbízás 5 évre szól. Az 1 fő elnök, 5 fő önkormányzati tag feladata, a házirend betartása, betarttatása. A konfliktusok kezelése első fokon az Önkormányzat illetékességi körébe tartozik, a Nővérotthon gondnoka csak felügyeletet gyakorol. Az Önkormányzat és a gondnok véleményeltérése esetén az ügy az Ápolási Igazgató elé kerül. A Házirend súlyos megsértése esetén az Önkormányzati Bizottság javaslatot tehet a bentlakás megszüntetéséről.

**3. A Nővérotthon helyiségeinek használata**

3.1. A szobák használatának szabályai

A szobák 2 fő elhelyezésére alkalmasak.

a) A szobák rendszeres takarítása a szoba lakóinak feladata. Az összegyűjtött szemetet, illetőleg a háztartási hulladékot a szálló előtt elhelyezett tárolókba kell levinni, a folyosóra való kihelyezése szigorúan tilos. A Nővérotthon tulajdonát képező porszívók karbantartása (porzsák cseréje, szűrő betét mosása, cseréje) a lakók feladata. A takarítás elmulasztása a Házirend megsértésének számít.

b) A lakószobákban a villamos csatlakozókat csak az ezekre vonatkozó érintésvédelmi és közbiztonsági és tűzrendészeti előírásoknak megfelelően lehet használni.

c) A kapcsolók, konnektorok, és egyéb tárgyak hibáit, az észlelést követően azonnal szóban jelenteni kell a Nővérotthon gondnokának. Amennyiben nagyon sürgős a javítás, az 55556-os melléken (Dotenergo Zrt.-nek) kell jelezni. A közösségi helyiségekben bekövetkező bármilyen hiba javítását kizárólag a gondnok által megbízott szakember végezheti el.

d) A Nővérotthon gondnokának a szobába való belépést ellenőrzés céljából (leltározás, tűzvédelem stb.) kötelezően lehetővé kell tenni.

e) Minden szobában van telefon (barangoló kártyás), amit a bentlakók saját költségükre használhatnak.

f) Polc, vagy egyéb dekoráció elhelyezésére a lakóknak lehetőségük van, annak tervezett helyét a gondnokkal egyeztetni kell, mert a vakolatban húzódó falkábelek miatt a szögbeverés vagy csavarbehajtás veszélyes, áramütéshez vezethet.

**3/2. Közös helyiségek**

A közös használatú helyiségek használata esetén a lakó az általa okozott szennyeződést köteles eltávolítani.

a) **Fürdőszobák, WC-k.** Ezeknek a helyiségeknek a tisztasága az állandó takarítás mellett sem tartható fenn a használók kulturált együttműködése nélkül. Mindenkire vonatkozik a WC kefe használata! A betétet, tampont becsomagolt állapotban a szemetesbe kell elhelyezni! Mindennemű szennyeződést maga után mindenki köteles eltakarítani!

b) **Mosóhelyiség.** A mosógépek, centrifugák csak a használati utasításban foglaltak szerint használhatóak. Figyelni kell a falon kihelyezett, problémákra való felhívásra. Ügyelni kell arra, hogy a mosandó ruhák közé ne kerüljön semmi (papírzsebkendő, tisztasági betét, csat stb.)! A mosási naplót vezetni kell, név, időpont megjelöléssel.

A meghibásodást mindenkinek kötelessége azonnal jelenteni a gondnoknak.

c) **Vasalóhelyiség.** A vasaló bekapcsolva őrizetlenül ne maradjon! A helyiségben a ruhaszárítókon, vasalóállványon és leltári tárgyakon kívül más nem tárolható!

d) **Konyha.** Használat esetén, a tűzön lévő ételt őrizetlenül nem szabad hagyni, mert tűz keletkezhet, ha az étel odaég. Használat után a gáztűzhely esetében a gázt el kell zárni, elektromos főzőlap esetében a készüléket ki kell kapcsolni. A lakók kötelesek mosatlan edényeiket elmosogatni, azokat elrakni, maguk után a konyhát kitakarítani. A hosszabb ideig (2 nap) el nem mosott vagy el nem pakolt edények kidobásra kerülnek. A mikrohullámú sütőbe fémből, vagy hőre lágyuló műanyagból készült tárgy nem helyezhető. A hűtőszekrény takarítása (leolvasztása, kitörlése, stb.) a lakók kötelessége. Az itt tartott ételeket, hozzávalókat névvel, dátummal ellátva tárolhatják, ennek elmulasztása esetén kidobásra kerülnek.

e) **TV szoba.** A TV hangerejét úgy kell beállítani, hogy másokat ne zavarjon, különösen a késői órákban. A TV szobát csak a gondnok engedélyével lehet igénybe venni.

f) **Folyosó.** A folyosóra szemetet, egyéni használati tárgyakat, bútorokat kirakni és otthagyni tilos és balesetveszélyes. A tűzvédelmi szabályokban előírtak alapján a folyosónak mindig szabadnak, akadálymentesnek és jól bejárhatónak kell lenni.

g) **Külső bejárat.** Télen, ha nagymennyiségű hó takarja be a bejáratnál lévő lépcsőket, pihenőnapokon, ünnepnapokon a lakók feladata a lépcsőről a havat leseperni, mert ezeken a napokon a takarítónők nem dolgoznak.

**4. Vendégek, hozzátartozók a Nővérotthonban**

A lakók hozzátartozóik részére vendégszobát kérhetnek – térítési díj ellenében -, alkalmanként az otthon gondnokától. Ha erre nincs mód, akkor a lakótárs beleegyezésével esetenként közvetlen hozzátartozó (szülő, testvér) a saját férőhelyen is elhelyezhető korlátozott időtartamra – maximum 3 éjszaka/hónap, erre az otthon gondnokától kell engedélyt kérni! Az ehhez szükséges nyomtatvány a gondnoknál található. A lakók vendégei (amennyiben nem kívánják igénybe venni a vendégszobát) az otthonban 8 órától 23 óráig tartózkodhatnak. A lakók teljes körű anyagi és erkölcsi felelősséggel tartoznak a látogatóikért. Amennyiben szobatársuk van, kérni kell a hozzájárulását, hogy szobájukban vendéget fogadhassanak.

**Ha a lakó a férőhelyre kiutalásban nem szereplő személyt befogad, az a használati jogosultság azonnali megszűntetését vonja maga után.**

**5. Kulcshasználat**

A lakószoba, valamint a bejárati ajtó kulcsa más személyre nem ruházható át. Elvesztéskor saját költségen kell másolatot készíttetni. Öncélúan, a gondnok beleegyezése nélkül zárat cserélni vagy az ajtót lakattal ellátni tilos. Kiköltözéskor a lakó a nála lévő kulcsokat köteles leadni a nővérotthon gondnokának.

**6. Térítési díj megállapítása és fizetése**

A nővérotthon fizetendő térítési díja az elfoglalt ágyak számának megfelelően oszlik meg a lakók között. A díj emelése évente történik, figyelembe véve a minimálbér változást és az önköltség növekedést. Ebből kifolyólag a lakók által befizetett díjak eltérők lehetnek (pl. egy kétágyas szobában 1 vagy 2 személy lakik).

A térítési díj fizetési rendjéről a Működési Szabályzat rendelkezik

**7. Vegyes rendelkezések**

7.1. A Nővérotthonban hagyott gazdátlan tárgyakat a nővérotthon gondnokának kell leadni. Kiköltözéskor az otthonban hagyott tárgyakat 1 hónapig a gondnok tárolja, ezután a szemetes konténerbe kerülnek.

7.2. A Nővérotthonban történő bármilyen rendezvény (születésnap, névnap stb.) lebonyolítása kizárólag a gondnok engedélyével, a 4. pontban leírtak alapján lehetséges. Az igényléshez szükséges nyomtatvány a gondnoknál található.

7.3. A lakók panasztételi joggal rendelkeznek. A panaszt a Nővérotthon gondnokához kell benyújtani, aki tizenöt napon belül köteles a panasztevőt írásban értesíteni a panasz kivizsgálásának eredményéről. Amennyiben a gondnok határidőben nem intézkedik, vagy a panasztevő nem ért egyet az intézkedéssel, az intézkedés kézhezvételétől számított nyolc napon belül a fenntartóhoz fordulhat jogorvoslattal.

7.4. Az alapvető emberi jogokat mindenkinek kötelező tiszteletben tartani (magántitok, levéltitok, jó hírnév, emberi méltóság stb. - Alkotmány 59. §).

7.5. A Nővérotthonból, szolgálati érdekből tartósabb időre eltávozó, szabadságra utazó, gyógyintézetben fekvő, betegállományban lévő lakó tartozik ezt a körülményt a gondnoknak bejelenteni. Amennyiben a lakó max. 3 hónapig nem veszi igénybe a Nővérotthont életvitelszerűen, abban az esetben az elhelyezési bizottság felülvizsgálhatja az elhelyezés szükségességét.

7.6. Az otthon területén semmilyen állat nem tartható, tűz- és robbanásveszélyes anyag nem tárolható.

7.7. A bentlakó köteles az Önkormányzati Biztottság határozatait, valamint az otthon gondnokának intézkedéseit végrehajtani.

7.8. A Házirend módosítása egyoldalú - az ellátói oldalról eredő –is lehet, például törvényi változás és annak következtében a kialakult jogszabályi környezet megváltozása okán, amit az ellátott nem befolyásolhat. Módosításához tehát nem követelmény a felek akarategysége.

A Házirend betartása minden bentlakóra érvényes, annak megsértése, be nem tartása a használati jog megszüntetését eredményezheti.

Debrecen, 2015. július 1.

………………………………. ………………………………

Prof. Dr. Édes István Gál Mária

DE KK főigazgatója ápolási igazgató

………………………………..

Haranginé Bordás Ibolya

Nővérotthon gondnoka